পর্ষদ সভাপতি কল্যাণময় গঙ্গোপাধ্যায় এদিন জানিয়েছেন, ১১ লক্ষ ৫৮ হাজার মাধ্যমিক পরীক্ষার্থীকে বিনামূল্যে টেস্ট পেপার দিতে খরচ হচ্ছে প্রায় পাঁচ কোটি টাকা। এর পরে দশম শ্রেণির বইও নিখরচায় পাবে পড়ুয়ারা। প্রসঙ্গত, আগেই নবম শ্রেণির বই বিনামূল্যে দেওয়া শুরু করেছে পর্ষদ। যদিও বিরোধীদের বক্তব্য, বিধানসভা নির্বাচনের আগে রাজ্য সরকার ‘কল্পতরু’র ভূমিকায় অবতীর্ণ হয়েছে।
এদিন মধ্যশিক্ষা পর্ষদে আনুষ্ঠানিকভাবে এই শিক্ষাবর্ষের টেস্ট পেপার প্রকাশ করেন শিক্ষামন্ত্রী। সেখানে তিনি বলেন, ‘‘পর্ষদের নবম শ্রেণির পাঠ্যবই আগে থেকেই বিনামূল্যে দেওয়া হচ্ছে। এবার দশম শ্রেণির বইও খরচ বাঁচিয়ে বিনামূল্যে দেব।’’ মুখ্যমন্ত্রী মমতা বন্দ্যোপাধ্যায়ের ইচ্ছেয় পড়ুয়াদের মধ্যে যে সাইকেল বিলি করা হচ্ছে তারও উল্লেখ করেন পার্থ।
সিলেবাস কমিটির চেয়ারম্যান অভীক মজুমদার জানান, বাংলা, ইংরেজি, র‌্যাপিড রিডার, গণিত— এই চারটি বই পর্ষদ প্রকাশ করে। ইতিমধ্যে নবম শ্রেণির পড়ুয়াদের এই বইগুলি বিনামূল্যে দেওয়া শুরু হয়েছে। এবার দশম শ্রেণির পড়ুয়াদের দেওয়া হবে।
বিরোধীদের বক্তব্য, মুখ্যমন্ত্রী বারবারই বলে থাকেন যে, চরম আর্থিক অনটনের মধ্যে তাঁকে সরকার চালাতে হচ্ছে। অথচ, নির্বাচন যত এগিয়ে আসছে সরকার ততই ‘কল্পতরু’ হয়ে উঠছে। দশম শ্রেণিতে এই চারটি বই দিতে কত খরচ হবে, তা অবশ্য জানাননি পর্ষদের প্রকাশক। শিক্ষামহলের দাবি, বইগুলি বিনামূল্যে দিতে খরচ হবে কয়েক কোটি টাকা।